Det ER muligt at finde regler i det offentlige, der kan undværes, men der er “begrænsede ressourcemæssige gevinster” ved at gøre det. Sådan har erfaringen været på senior- og omsorgs-området i Aalborg Kommune. Nu lægger Socialdemokratiet op til at følge i Aalborgs fodspor. Her traf det nytiltrådte byråd i januar den opsigtsvækkende beslutning , at kommunalt vedtagne regler, der ikke beviseligt forbedrede ældreplejen (eller pasningen af børn - det andet område, der var omfattet), skulle ophæves. Man fandt på ældreområdet gennem en kulegravning og en efterfølgende høring af ansatte og andre 131 regler, der kunne undværes. Man måtte også konstatere, at det ikke nødvendigvis havde været muligt at finde alle de regler, der fandtes ude i den virkelige og mangesidede kommunale verden. Derfor kunne man ikke - som der ellers var lagt op til - sige, at alle regler, som ikke udtrykkeligt blev nævnt på listen over regler, der skulle bevares, faldt bort fra 1. juli i år. Konkret sted at sætte ind Eksemplet fra Aalborg har allerede vakt interesse i andre kommuner. For modsat, hvad der er kommet ud af erklæringer om afbureaukratisering fra talrige regeringer gennem årtier, fandt man i Aalborg regler, der kunne fjernes. Nu spiller regeringen med nogle meget runde og ukonkrete formuleringer, ud med en tilsvarende plan - tilfældigt eller ikke tilfældigt præsenteret med eksempler fra blandt andet Aalborg. For eksempel kunne regeringen ved præsentationen citere medarbejdere i ældreplejen i Aalborg for,  at når en plejehjemsbeboer af sin læge får besked på ikke at spise en bestemt pille i 14 dage, kræver det af de ansatte 59 klik at registrere dette. Regeringens udspil bliver med stor sandsynlighed ikke omsat til beslutninger på denne side af et folketingsvalg. Der er tale om et valgudspil. Læren fra Aalborg er nok værd at huske, når temaet skal drøftes i valgkampen: Man kan finde regler, der kan undværes. Men nok så vigtigt: Det er - i hvert fald i Aalborg - begrænset, hvor meget der kan spares ved det! Det ser muligvis anderledes ud, hvis man ikke alene taler om kommunalt indførte, men også statslige regler. Men nogen enkel øvelse er det ikke. Ellers havde de seneste mange regeringer sikkert gjort det.

Opsummering:
Regeringens udspil bliver med stor sandsynlighed ikke omsat til beslutninger på denne side af et folketingsvalg, mener TV2 Nords politiske analytiker, Søren Wormslev.